हजारे के पत्र का जल्दी जवाब देंगे चव्हाण  
महाराष्ट्र के मुख्यमंत्री चव्हाण ने कहा कि उन्हें अन्ना का पत्र मिला है और हजारे की मांग पर वह जल्दी जवाब देंगे।
महाराष्ट्र के मुख्यमंत्री पृथ्वीराज चव्हाण ने कहा कि उन्हें अन्ना हजारे का पत्र मिला है और प्रदेश विधानसभा के शीतकालीन सत्र में मजबूत लोकायुक्त विधेयक लाने की हजारे की मांग पर वह जल्दी जवाब देंगे।  चव्हाण ने कहा, मुझे बृहस्पतिवार शाम को देर से पत्र मिला। मैं इसका जवाब जल्दी दूंगा। हजारे ने अपने पत्र में चेतावनी दी है कि यदि राज्य सरकार शीतकालीन सत्र में मजबूत लोकायुक्त विधेयक नहीं लाती तो वह आंदोलन करेंगे।  मजबूत लोकपाल विधेयक की मांग को लेकर दिल्ली में 12 दिन तक अनशन करने के बाद अंतरराष्ट्रीय स्तर पर सुर्खियों में छाये रहे हजारे ने यह भी कहा कि लोकायुक्त को प्रस्तावित कानून के तहत और अधिक अधिकार मिलने चाहिए।